**Referat fra Generalforsamling i Grundejerforeningen Amtsstuegården 2017.**

Tid: 3. april 2017, kl. 19.30

Sted: Ålholmskolen

Til stede:

Fra bestyrelsen: John Dahl Petersen, John Grønsund, Henrik Velschow(referent), Jes Brohus

Afbud : Klaus Diness

Herudover var 7 parceller repræsenteret

Bemærk at nummereringen af punkterne ikke stemmer overens med indkaldelsen, men følger vedtægterne.

**1. Valg af dirigent**

John Grønsund blev valgt som dirigent.

**2. Formandens beretning for det forløbne år.**

På grund af formandens afbud pga. sygdom gennemgik John D formandens beretning.

John D gjorde opmærksom på at der stadig kan afhentes brænde fra området omkring lejepladsen efter fældningen af poplerne, samt opfordrede til at medlemmerne overvejer at melde sig til ordningen omkring nabohjælp.

Generalforsamlingen bakkede op omkring formandens henstilling til at overholde retningslinjerne for parkering, men mente det var vigtigt at der ikke bliver henvist til vedtægterne, som ikke omhandler parkering, samt at der anvendes mere solide argumenter end de hidtil anvendte.

Beretning blev herefter godkendt.

**3. Regnskab og revisors påtegning**

Kassereren, Jes, gennemgik det med indkaldelsen fremsendte regnskab. Jes kunne oplyse at der i forbindelse med revisionen af regnskabet er dukket en mindre fejl op. De bogførte beløb er korrekte, men der er et beløb som er bogført på en forkert konto. Denne fejl er rettet og det reviderede regnskab blev gennemgået.

De markante budget udsving i forhold til det fremlagte budget skyldes to væsentlige omkostninger. Dels fældningen af poplerne ved lejepladsen og dels opsætningen at Nabohjælp skiltene. Disse 2 poster alene er på ca. 42 000 kr.

Resten af regnskabet følger budgettet.

Regnskabet blev herefter godkendt.

.

**4. Bestyrelsens forslag**

Bestyrelsen fremlagde ingen forslag.

**5. Medlemmers forslag**

Forslag fra Claus, Kaalundsvej 5.

**Jeg foreslår, at der på legepladsen repereres de manglende sten i klatrevæggen, samt at klatrerebet strammes, så det kan bruges.**

**Derudover foreslår jeg, at der købes nogle ting til mindre børn. Legepladsen er henvendt 5+, der er blot en babygynge.**

**Måske en lille rutsjebane ned ad den nederste del af Bakken kunne være godt.**

Endvidere foreslår jeg at fjerne det sidste bænkesæt og ikke købe nyt ind.

Claus var til stede og motiverede sit forslag. Forslaget vedrørende legepladsen udløste et par spørgsmål om legepladsens tilstand. John G. kunne oplyse at der snarest skal udføres et tilsyn og opfølgning på eventuelle fejl. Den tidligere legeplads inspektør har været svær at få kontakt til og da tiden nærmede sig fældningen af poplerne blev det valgt at udskyde inspektionen til efter dette. Bestyrelsen tager initiativ til en inspektion snarest. Forslaget om at opsætte legeredskaber til de mindste brugere blev modtaget positivt. Forslagsstilleren vil udpege et løsningsforslag med tilhørende prisoverslag, hvorefter emnet vil blive behandlet af bestyrelsen.

Forslaget omkring nedtagningen af bænken ved legepladsen affødte en diskussion. Forslagsstilleren vil gerne have fjernet bænken pga. at den tiltrækker unge som ”hænger ud” på stedet med tilhørende støj, affald, flaske knusninger samt optænding af bål ved og på legepladsen. Et andet medlem gik markant ind for at bænken skal udskiftes med en eller flere nye, da bænkende betyder meget i forbindelse med besøgende på pladsen. Generalforsamlingen kom ikke frem til nogen konklusion og spørgsmålet blev overgivet til en drøftelse i bestyrelsen, som vil konkludere på emnet.

Debatten om legepladsen fik en anden gammel debat på banen igen. Skal der opstilles en skraldespand? Generalforsamlingen besluttede at bestyrelsen skal se på emnet en gang mere. Det blev foreslået at vi beder vores gartner om at stå for tømningen. En eventuel skraldespand skal være en ”lukket” konstruktion så fugle og andet ikke tømmer den. Bestyrelsen se på sagen.

Forslag fra Knud Kristensen, Kingovej 1

**Som formand for grundejerforeningen “Amtstuegården”henvender jeg mig til dig for at få at vide hvem der er ansvarlig for belysningen på sti-systemet i vores bebyggelse, hele sommeren når jeg går tur med min hund efter mørkets frembrud, har jeg bemærket, at der mangler lys i 6 lamper bare på 2 af stierne, jeg synes det er for dårligt at  der ikke er nogen der tager sig af det. jeg håber at bestyrelsen for grundejerforeningen “Amtsstuegården” vil rette henvendelse til Hillerød kommune for at få lysforholdene bragt i orden.**

Bestyrelsen oplyste at veje og stier, med tilhørende belysning, er kommunale, hvorfor henvendelser fra forening er af samme betydning som henvendelser fra andre borgere. Bestyrelsen henstiller derfor til at medlemmer som opdager problemer med f.eks. belysningen selv melder fejlen på den dertil oprettede hjemmeside: <https://verdo.dk/da/driftstatus-her-arbejder-vi/fejlmeld-gadeog-trafiklys>. Dette vil sikre en hurtigere og mere præcis rapportering.

Forslag fra Tina Machalet, [Rahbeksvej 9](x-apple-data-detectors://0/1)

**1) Som I selv skriver er det igen igen igen at I henstiller til overholdelse af foreningens vedtægter omkring parkering på og ved Grundtvigsvej. Da de pågældende husstande tilsyneladende ikke har læst de tidligere henstillinger, er der nok heller ikke den store sandsynlighed for at de læser den seneste. Var det derfor ikke på tide, at bestyrelsen tog en snak face to face med dem som ikke forstår eller ikke kender hverken grundejerforeningens vedtægter eller færdselsloven omkring parkering over for sideveje? Det er vel trods alt en af bestyrelsens opgaver at se til at vedtægterne overholdes.**

Emnet blev debatteret længe og affødte en gennemgang af en lang række tidligere diskussioner om emnet; Opstilling af chikaner, vejbump, saltning, fejning, privatisering af vejene etc.

Bestyrelsen har, beklageligt, henvist til vedtægterne i forbindelse med henstillinger til overholdelse af parkeringsreglerne. Som nævnt i punkt 2 er parkering ikke nævnt i vedtægterne, men i deklarationen.

Generalforsamlingen diskuterede problemets omfang, og konkluderede at der ikke bliver parkeret til væsentlig gene. Problemet er muligvis opstået pga. at enkelte beboere har ”flyttet” deres indgang fra deres egentlige adresse til Grundtvigsvej ved at opsætte hegn og låge op ud mod vejen. Det blev tilkendegivet at så længe problemet ikke er større er det en fordel at der ikke er opsat skilte således at der kan parkeres i forbindelse med f.eks. fødselsdage og andre begivenheder, hvor der er flere biler end normalt.

Generalforsamlingen besluttede at der ikke skal ansøges om at sætte ”Parkering Forbudt” skilte op som foreslået af Britta og Palle Brunholt, [Kingosvej 22](x-apple-data-detectors://0)

Som opfølgning på ønsket om at bestyrelsen skal tage en ”face to face” samtale med visse medlemmer henvises til Deklarationens stk. 10, Påtaleret. Af denne fremgår det at det udelukkende er Hillerød Byråd som har påtaleret over for overtrædelser. Derfor har Bestyrelsen ikke bemyndigelse til at påtale overtrædelser, såfremt dette måtte forekomme, hverken over for Deklarationen eller Færdselsloven.

Bestyrelsen vil derfor, også fremover, henstille til at medlemmerne overholder gældende love og regler.

**2) I skriver ligeledes, at der ikke er de helt store skelsættende nyheder at berette. MEN ikke desto mindre er driftsposten i regnskabet blevet 3 gange så stor som budgetteret. Det burde være kommenteret evt. i en note til regnskabet, hvad det går ud på. Ligeledes er budgettet for fællesarealer overskredet. Det er burde også være kommenteret, så vi alle kan se, hvad vores penge bliver brugt til.**

Vores kasserer gennemgik regnskabet på Generalforsamlingen og forklarede her budget afvigelserne. Bestyrelsen respekterer at ikke alle har mulighed for at deltage i mødet og vil derfor fremover sikre at der bliver knyttet kommentarer i tilfælde af at der er væsentlige forskelle mellem budget og regnskab.

**6. Budgetgennemgang samt fastsættelse af årligt kontingent.**

Et medlem gjorde opmærksom på at der er opstået lidt forvirring omkring kontingentets størrelse i forhold til regnskab/budget. Henrik V. oplyste at det formodentligt skyldes en manglende præcision af beløbet i tidligere års referater. Fremover vil kontingentets størrelse fremgå direkte af referatet.

Budgettet blev gennemgået og er grundlæggende uændret i forhold til 2016. Bestyrelsen forventer ikke væsentlige ekstra omkostninger i 2017.

Bestyrelsen lægger op til et uændret kontingent for 2017, 650 kr.pr år.

Bestyrelsen oplyste, på opfordring, at der ikke skal foretages opsparing i foreningen, men blot være et nødvendigt råderum i tilfælde af ekstraomkostninger. Budgettet/kontingent vil blive justeret i forhold til dette årligt.

Budgettet og forslag til kontingent blev herefter vedtaget.

**7. Valg af bestyrelse.**

Klaus Diness, formand samt Jes Brohus er på valg i år.

Begge genopstiller og blev valgt uden modkandidater.

Gunnar Andreasen blev genvalgt som suppleant.

**8. Valg af revisorer.**

Peter Poulsen (Rahbeksvej 10) blev udpeget som revisor.

**9. Valg af uddelere.**

Det blev besluttet at bestyrelsens børn fungerer som uddelere.

**10.Eventuelt**

Et medlem mente der køres for stærkt på vores veje. Tidligere udførte hastighedsmålinger underbygger ikke dette, men der henstilles naturligvis til at køre ansvarsfuldt.

Et medlem gjorde opmærksom på at et af Nabohjælp skiltene er forsvundet. Bestyrelsen fremskaffer et nyt skilt og får det monteret.

Og endeligt blev et tilbagevendende og meget relevant emne berørt: Hundeejere **SKAL** fjerne efterladenskaberne fra deres hund.

Hillerød d. 3. April 2017

Dirigent: John Grønsund

Best: John-Dahl Petersen

Klaus Diness

Jes Brohus

John Grønsund

Henrik Velschow

**Bestyrelsen består af:**

John Grønsund, Kaalundsvej 18

John-Dahl Petersen, Kaalundsvej 20

Klaus Diness, Heibergsvej 13. Formand

Jes Brohus, Frederiksværksgade 110, Kasserer

Henrik Velschow, Ibsensvej 3

Gunnar Andreasen, Suppleant

Ønsker man at tilmelde sig nabohjælp kan dette gøres på https://nabohjælp.dk/

Ejerforeningens hjemmeside: <http://www.digterkvarteret.dk/>, her findes blandt andet deklaration og vedtægter

Vedlagt: Revideret regnskab.